પાલનપુર, અંબાજી : બનાસકાંઠા જિલ્લામાં ચોમાસાની શરૂઆત થઇ ચુકી છે. મેઘરાજાએ જાણે વ્હાલા- દવાલાની નીતિ અખત્યાર કરી હોય તેમ અંબાજી, દાંતા અને હડાદપંથકમાં સોમવારથી જાણે વિધિવત રીતે ચોમાસાનો પ્રારંભ થવા પામ્યો હતો. મોડીસાંજે એકાએક ઇશાની વિજળીના ચમકારા સાથે જ કાળા ડિબાંગ વાદળો ચઢી આવી મેઘ ગર્જના સાથે અંબાજી, દાંતા અને હડાદપંથકમાં વરસાદ ખાબકયો હતો. જેને લઇ ઠંડક પ્રસરી જવા પામી હતી. યાત્રાધામ અંબાજીમાં પ્રિમોન્સુન પ્લાનની પોલ ખુલી ગઇ હોય તેમ ઠેર- ઠેર ગટરો ઉભરાઇ જવા સાથે માર્ગો ઉપર વરસાદી પાણી રેલાઇ જવા પામ્યા હતા. જેને લઇ નિચાણવાળા ડી. કે. ત્રિવેદી સર્કલથી માંડી પોલીસ મથક, શક્તિધારા સોસાયટી, ઇન્દિરા કોલોની સહિત યોગેશ્વર નગરમાં પ્રથમ વરસાદે જ રહિશોની ઉંઘ હરામ કરી દીધી હતી. તે સાથે વાહન ચાલકો પણ ભારે મુશકેલીમાં મુકાયા હતા. ઉલ્લેખનીય છે કે, જિલ્લાના પૂર્વ વિસ્તારમાં વાવણીલાયક વરસાદ થતાં ખેડૂતોમાં આનંદ પ્રસરી જવા પામ્યો છે. જ્યારે પાલનપુર સહિત જિલ્લાનો પશ્વિમ વિસ્તાર કોરોધાકોર હોવાથી પ્રજાજનો કાગની ડોળે મેઘરાજાની સવારીની રાહ જોઇ રહ્યા છે.